**In memoriam sucu vlč. mr. sc. Stjepanu Petiki**

**u slavlju sprovoda**

*koji je u ime djelatnika Međubiskupijskih sudova u Zagrebu*

*izrekao dr. sc. Josip Šalković, sudski vikar*

Sigetec, 7. srpnja 2021. godine

U subotu, 3. srpnja, primili smo tužnu vijest da je umro vlč. mr. sc. Stjepan Petika, sudac pri Međubiskupijskom sudu prvoga stupnja u Zagrebu.

Vijest o smrti i sprovod trenuci su posebnog susreta s pokojnikom kojeg pratimo na vječni počinak. Smrt omogućuje da pokojnik odjednom zasja u novom svjetlu. Vijest o iznenadnoj smrti oduzima riječ, ali vjera daje riječ, nadu i utjehu. S vjerom se sada okrećemo Uskrslome, kojemu je pokojni Stjepan posvetio svoj život. U tugu i prazninu koja nas ispunja odlaskom pokojnika nastanjuju se Isusove riječi: *Oče! Hoću da i oni koje si mi dao budu gdje sam ja, da i oni budu sa mnom: neka gledaju moju slavu…* (Iv 17, 24). Te nam riječi ulijevaju nadu, ispunjaju nas utjehom i pozivaju da s vjerom gledamo naprijed.

Pokojni Stjepan vršio je službu suca pri Međubiskupijskom sudu prvoga stupnja u Zagrebu 15 godina. Kao član sudskog vijeća redovito je sudjelovao u suđenju u parnicama proglašenja ništavosti ženidbe. Kada je Stjepan uzeo riječ u iznošenju *votuma*, bio je odmjeren, kratak, znao je primijetiti i istaknuti važne činjenice i dokaze, nastojao je svakome dati ono što mu pripada, bio je neovisan i nepristran. Sudio je u svjetlu Isusova nauka o nerazrješivosti ženidbe. Pamtim ćemo ga kao gorljiva tražitelja istine o *svetom ženidbenom vezu*. Na Sud bio dolazio tiho, samozatajno, bez puno riječi, a kad bi se opustio odzvanjao bi njegov smijeh. Uz župničke dužnosti, nastojao je uvijek biti na raspolaganju i za potrebe Suda. U razgovorima je pokazivao širinu općeg znanja i stručnog znanja. Dar znanja, napose stručnog znanja, rado je nadograđivao redovito sudjelujući na znanstvenim skupovima što ih je organiziralo Hrvatsko kanonističko društvo čiji je bio član.

Gledajući na njegov doprinos na Sudu, zahvaljujemo Bogu što je dio ovozemaljskog puta prošao s djelatnicima Međubiskupijskih sudova u Zagrebu.

Zahvaljujemo Bogu za sve dobro i plemenito što je učinio za vjernike koji su bili ranjeni rastavom, razvodom, ostavljenošću i drugim ranama.

Dok zahvaljujemo Bogu za odano služenje na Sudu, molimo Gospodina da bude blag i milosrdan sudac svome sluzi te ga primi u radost nebeskog zajedništva sa svetima i izabranima.

U ime djelatnika Međubiskupijskih sudova, izražavam kršćansku sućut obitelji, rodbini, prijateljima, suradnicima dragog pokojnika, posebno župljanima gdje je pokojnik naviještao Evanđelje.

Počivao u miru Božjem.